ועדת הכספים, כנסת 18, פרוטוקול מספר 1111, 2012-06-06 10:50

משה גפני: בוקר טוב.

משה גפני: אני מתכבד לפתוח את ישיבת הוועדה.

משה גפני: על סדר היום רביזיה של חבר הכנסת שי חרמש, אחרי שהצבענו על כללי המים בשינוי התוספת השנייה לחוק.

משה גפני: אני מבין שבינתיים אין הסכמה עם החקלאים.

משה גפני: אני רוצה לבקש שתשבו עם החקלאים ותגיעו להסכמה.

משה גפני: דיבר אתי חבר הכנסת וקנין ודיברו אתי אחרים.

קריאה: כולנו בדעה אחת.

משה גפני: כולכם באותה דעה?

רוחמה אברהם-בלילא: כולנו בדעה אחת.

רוחמה אברהם-בלילא: אני רוצה לומר הערה.

רוחמה אברהם-בלילא: אני חושבת שהמצב שנוצר, שבו איש מרשות המים לא טורח לבדוק את הסוגיה עם החקלאים עצמם לפני שהם הגיעו להחלטות - - -

משה גפני: הם ישבו אתם.

רוחמה אברהם-בלילא: לא.

שי חרמש: ישבו וכפו את דעתם.

משה גפני: כפו את דעתם זה משהו אחר, אבל ישבו אתם.

רוחמה אברהם-בלילא: לא, אבל הייתה בעבר התנהלות שהיא שונה.

רוחמה אברהם-בלילא: אנחנו כאן בוועדה, אדוני היושב-ראש, תמיד מובילים למצב של הידברות.

רוחמה אברהם-בלילא: ממה שאני מבינה, רשות המים החדשה די מתעלמת מהצרכים של אנשים.

שי חרמש: היות שהגשתי את הרביזיה אני רוצה משפט אחד.

משה גפני: עם כל הכבוד, אנחנו עוסקים רק בשאלה של הרביזיה.

משה גפני: אני אפילו את הרביזיה לא רוצה להביא.

משה גפני: אני רוצה שישבו.

שכיב מוראד שנאן: תן להם שבועיים, אדוני היושב-ראש.

משה גפני: שבועיים, בסדר.

משה גפני: תגיעו להסכמה.

משה גפני: יש מישהו מכם שרוצה להעיר?

אבשלום וילן: אדוני היושב-ראש, ההצעה הזאת מקובלת עליי.

אבשלום וילן: מה שעובדתית אני אומר - - -

קריאות: - - -

אבשלום וילן: ההצעה המקורית לא הגיעה לכנסת.

אבשלום וילן: חברת הכנסת רוחמה אברהם צודקת לגמרי, זה הגיע לכאן מבלי שדיברו אתנו פעם אחת.

רוחמה אברהם-בלילא: אתה רואה, אין עשן בלי אש, אדוני היושב-ראש.

קריאות: - - -

אבשלום וילן: אתה, היושב-ראש, אילצת אותם לשבת.

משה גפני: נכון, על זה אני מדבר.

אבשלום וילן: הסכמנו על הסעיף הראשון, אבל על הסעיף השני היו חילוקי דעות.

אבשלום וילן: אבל אמרתי שתמורת הידברות עם יושב-ראש הרשות על כל הנושאים, היינו מוכנים ללכת לקראת זה.

אבשלום וילן: זה לא קרה.

אבשלום וילן: נתתי לו מכתב, והוא לא הגיב.

אבשלום וילן: הוא סירב להביע את עמדתו, ולכן התקבלה ההמלצה שאתה אמרת.

אבשלום וילן: יש לנו הרבה על מה לדון, הוויכוח פה הוא על מחיר, אבל אין פה ויכוח על דברים הרבה יותר כבדים, דברים של הצנרת, שעדיין לא דיברו אתנו עליהם.

אבשלום וילן: לכן אנחנו נשב שם ונדבר על הכול.

רוחמה אברהם-בלילא: אדוני, משהו לפרוטוקול.

רוחמה אברהם-בלילא: אנחנו הרי יודעים שכשאנחנו ממנים שני אנשים, במקרה הזה שי חרמש - - -

משה גפני: עוד לא מינינו אף אחד.

רוחמה אברהם-בלילא: רגע, כולם כאן בהסכמה.

רוחמה אברהם-בלילא: אם אני כבר ברשות דיבור, אז ששי חרמש וחבר הכנסת וקנין יהיו מקובלים עלינו.

רוחמה אברהם-בלילא: אבל מעבר לזה, הרי אנחנו יודעים שלא אחת הקמנו צוותי משא ומתן, ותתמיד מרחו את זה.

רוחמה אברהם-בלילא: אני רק רוצה לומר שהלך הרוח כאן בוועדה – וזה מסר לרשות המים – הוא שהם יבינו שהם צריכים לשבת על מנת להגיע להסכמה ולא כדי למרוח את הזמן של השבועיים שאתה, אדוני היושב-ראש, תיתן לצורך העניין.

מירי רגב: אני גם רוצה להוסיף משהו על דברי חברת הכנסת רוחמה אברהם.

מירי רגב: אני לא יודעת אם אורי מקלב שוחח אתך, אבל אני אתמול ישבתי אתו ארוכות, גם בעניין המים ועניין הנכים ועוד כמה דברים, למשל בתים משותפים.

מירי רגב: הנושאים האלה בעצם עדיין לא נפתרו, ועדיין יש הרבה מאוד פניות של משפחות שגרות בשיכון משותף שעוד פעם - - -

משה גפני: אל תפתחי את זה עכשיו.

מירי רגב: אז אני אומרת שוב: רשות המים צריכה להבין שהדיונים פה הם לא המלצה.

מירי רגב: כשיש כאן החלטות שאתה מסכם ובאים לפה חברי כנסת ומשקיעים בעניין הזה, הם צריכים הרי לשבת ולבדוק אותם אחד לאחד.

מירי רגב: כרגע אנחנו לא רואים התקדמות בחלק מהדברים שסוכמו כאן בישיבה הזאת בנושאי מים.

מירי רגב: זה מצטרף למה שאמרה כאן רוחמה.

מירי רגב: רשות המים צריכה להבין שכשנותנים פה החלטה לשבת עם אנשים ולבדוק את העניין, היא צריכה לעשות את זה.

מירי רגב: לא לעשות את זה עם עצמה.

מירי רגב: לא עם עצמה אלא עם השותפים.

מגלי והבה: אדוני היושב-ראש, מכיוון שגם לנו יש נגיעה במים, אני ממליץ ששכיב שנאן יהיה חבר.

משה גפני: אני מציע שכל מי מבין חברי הוועדה – חברי הכנסת וקנין, שכיב ושי חרמש – שיש לו עניין בנושא הזה של המים, שיקבע את הישיבה הזאת.

משה גפני: אנחנו גם לא נעשה דברים באופן שלא יהיה מוסכם.

משה גפני: אבל אני אומר, חברת הכנסת מירי רגב, שיש החלטה של הוועדה.

משה גפני: ההחלטה הזאת אמורה להגיע למועצת רשות המים בשבוע הבא.

משה גפני: הם צריכים לאשר את זה.

משה גפני: הם יכולים גם לא לאשר.

מירי רגב: את הפיקוח?

משה גפני: לא את הפיקוח, אלא את מה שאת דיברת עליו עם חבר הכנסת מקלב – הנושא שדנו עליו באריכות.

משה גפני: הנושא של הפיקוח מונח במליאת הכנסת, ואנחנו רק מחכים שהקואליציה תתפורר.

משה גפני: בינתיים אנחנו לא מצליחים – הקואליציה לא מתפוררת.

משה גפני: אנחנו מחכים לזה כדי להעביר את זה.

משה גפני: להפך, אני לא רוצה להוריד את החוק, אני רוצה להגיע להחלטה.

משה גפני: והגענו להחלטה, ואנחנו נעמוד עליה.

משה גפני: ישבו אתי אגף התקציבים ואמרתי להם שאני לא זז מעמדתי – זאת ההחלטה של הוועדה.

משה גפני: הם גם מבינים שאנחנו לא מתכוונים לזוז – זאת לא המלצה.

מירי רגב: אורי ואני נוכל להביא את זה לדיון בשבוע הבא?

משה גפני: אין דיון, זה הם צריכים.

משה גפני: זה מועצת רשות המים.

משה גפני: אנחנו החלטנו.

משה גפני: לגבי הנושא שעומד על סדר היום, מדובר בכללי מים שהם שהביאו.

משה גפני: זה על מפעילים פרטיים, זה לא הנושא הכללי של המים.

משה גפני: הם הביאו הצעה שכשאני הבאתי אותה להצבעה לא הייתה בעיה.

משה גפני: הלובי החקלאי הוא לובי חזק - - -

יצחק וקנין: אני לא הייתי בישיבה הקודמת.

יצחק וקנין: אם אני הייתי, גם הייתי רוצה - - -

משה גפני: בסדר, אבל - - -

יצחק וקנין: - - - בשום פנים אופן.

משה גפני: אבל איציק, אני לא בורח לשום מקום.

משה גפני: אתם צריכים לשבת עם חברי הכנסת.

משה גפני: זאת ועדה קשה.

משה גפני: ברשות המים צריכים לקחת את זה בחשבון – זו בעיה קשה.

משה גפני: ברשות המים היו בטוחים שברגע שהממשלה הקודמת החליטה שהכול עובר למועצת רשות המים ויוצא מהפיקוח של ועדת הכספים, החיים יהיו קלים.

משה גפני: הם לא יהיו קלים.

משה גפני: צריך להתחשב, נכון?

שכיב מוראד שנאן: מאה אחוז.

מגלי והבה: רציתי לשאול אותך, אדוני היושב-ראש, הבטיחו לך תפקיד שר שאתה מדבר על הקואליציה היציבה והגדלה?

משה גפני: יכולים להציע לי, יכולים לשים את זה על הקרח – זה בכלל לא מעניין אותי.

משה גפני: אני קיווית שהקואליציה קצת תתפורר.

רוחמה אברהם-בלילא: אפרופו חוסר העבודה עם ועדת הכספים, בעמוד 12 של עיתון "דה-מרקר" יש כותרת: "מנכ"ל משרד ראש הממשלה בדק איך להעביר תקציב ללא אישור ועדת הכספים".

מירי רגב: נראה לך שזה אפשרי?

שי חרמש: בואי נבדוק.

משה גפני: לְמה?

רוחמה אברהם-בלילא: מה זה משנה לְמה?

רוחמה אברהם-בלילא: תקציב כלשהו.

משה גפני: שנדע.

רוחמה אברהם-בלילא: אז בבקשה.

רוחמה אברהם-בלילא: כותרת כזו זועקת לשמיים.

מירי רגב: אנחנו מצביעים על ועדה כרגע?

משה גפני: לא.

מירי רגב: קבעת דד-ליין?

משה גפני: שבועיים.

גאלב מג'אדלה: אפשר לעשות רביזיה על הרביזיה?

מגלי והבה: מה קרה לך?

רוחמה אברהם-בלילא: מה קרה לך?

קריאות: - - -

משה גפני: מי דיבר על "דה-מרקר"?

רוחמה אברהם-בלילא: אני.

משה גפני: אי אפשר להעביר תקציב בלי ועדת הכספים.

שי חרמש: אבל כתוב שכן.

מגלי והבה: אין חיה כזאת.

משה גפני: אני מתייחס ברצינות למה שכתוב בתורה, לא למה שכתוב בעיתון, עם כל הכבוד.

משה גפני: אין אפשרות להעביר תקציב בלי ועדת הכספים, אלא אם מישהו רוצה ללכת לבית-סוהר.

שי חרמש: מירב ארלוזורוב.

משה גפני: אם זאת מירב ארלוזורוב אז אני בכלל יורד עכשיו למקלט עם קסדה.

משה גפני: על החרדים אין משהו אצל מירב ארלוזורוב?

משה גפני: ממש הלכה למשה מסיני.

משה גפני: אמיתי, בבקשה.

משה גפני: בואו נסיים את זה בכבוד.

דובי אמיתי: אני לא אתערב בתקציב המדינה – כן ועדת כספים או לא ועדת הכספים.

דובי אמיתי: אני רק רוצה להודות בשם החקלאים על ההחלטה שנתקבלה פה היום.

דובי אמיתי: דבר שני, אני רוצה להזכיר לחברי הוועדה שאנחנו ניפגש פה עוד שבועיים.

דובי אמיתי: שינוי כללי המים במחיר היטל הפקה גורר - - -

משה גפני: אני לא נכנס לפרטים.

דובי אמיתי: אני לא נכנס לפרטים, אני רק אומר שאם יהיה שינוי כזה, הוא יגרור אחריו עליית מחיר במוצרי הפירות והירקות.

דובי אמיתי: את זה אנחנו צריכים לזכור תמיד.

דובי אמיתי: אז אני מברך - - -

משה גפני: אל תברך עדיין, תשאיר את הברכה תלויה על תנאי.

משה גפני: יכול להיות שבעוד שבועיים נגייס רוב נגד.

דובי אמיתי: לא, לא, זה לא יקרה.

משה גפני: איך אתה יודע?

משה גפני: אתה בטח סומך על הלובי החקלאי.

דובי אמיתי: אדוני רואה מה - - -

משה גפני: הניסיון הוא - - -

יעקב אדרי: - - - על רוחמה, ועל שי, ועל - - -

דובי אמיתי: על כולם.

קריאות: - - -

משה גפני: בבקשה, גאלב.

גאלב מג'אדלה: מה זה צוות ההידברות שהקמת?

משה גפני: אין צוות הידברות.

משה גפני: היות שבאו חברים שלא היו בישיבה הקודמת, הישיבה שעליה הגיש חבר הכנסת שי חרמש רביזיה, אני הצעתי שרשות המים תשב עם חברי הוועדה.

משה גפני: מי מבין חברי הוועדה שיש לו עניין בנושא הזה מוזמן לשבת.

משה גפני: אנחנו נקבע את הזמן.

משה גפני: שישבו כדי להגיע להסכמה.

משה גפני: אני מעריך שיגיעו להסכמה.

משה גפני: אם לא יגיעו להסכמה אז בעוד שבועיים אני מביא את זה לכאן להכרעה.

משה גפני: אני מקווה שתהיה הסכמה.

גאלב מג'אדלה: הם יודעים למי יש עניין לשבת?

משה גפני: אנחנו נתאם את זה.

משה גפני: מי שיביע רצון.

משה גפני: זה לא איזה דיון סודי.

גאלב מג'אדלה: תת-אלוף מירי רגב בצוות?

משה גפני: מה זה קשור לתת-אלוף שלה, אני רוצה להבין.

מירי רגב: - - - מייצג אותי באופן מלא.

קריאות: - - -

שי חרמש: טמיר, רכז את הצוות, תודיע, ומי שרוצה שיבוא.

קריאות: - - -

משה גפני: רבותיי, תנו כבוד לרשות המים.

זאב אחיפז: בנושא התיאום עם החקלאים: עוד לפני הישיבה הראשונה היה שימוע, בסביבות נובמבר שנה שעברה.

זאב אחיפז: היה תהליך - - -

גאלב מג'אדלה: אפשר לקבל את הבקשות של השימוע?

זאב אחיפז: כן, אפשר.

זאב אחיפז: בעקבות הישיבה הראשונה קיימנו תהליך של הידברות.

זאב אחיפז: בעקבות המכתב שאבו כתב, התחייבתי פה לפרוטוקול בישיבה האחרונה שההתייעצות ושיתוף הפעולה יהיו מעבר לשימוע הפורמלי, ואנחנו נקיים את התהליכים.

זאב אחיפז: התחייבתי, ועשיתי את זה באישורו ובהנחייתו של מנהל רשות המים, לא על דעתי.

זאב אחיפז: אני מזכיר לכולם שלדעתנו ההיטלים מיטיבים עם ציבור החקלאים.

קריאה: הצחקת אותי.

יצחק וקנין: אני יודע שאתה תסביר למה - - -

משה גפני: רבותיי, זה לא בסדר.

משה גפני: אני נמצא הרבה זמן בכנסת ואף פעם אי אפשר להעביר החלטה נגד החקלאים, אפילו אם היא צודקת.

משה גפני: אף פעם.

משה גפני: הבן-אדם עשה את מה שביקשנו ממנו, ואני אומר עכשיו לשבת אתכם שבועיים.

משה גפני: לא צריך לצחוק עליו.

יצחק וקנין: אתה יודע מה קורה עם החקלאים?

משה גפני: לא.

יצחק וקנין: אני מוחה על מה שאתה אומר.

יצחק וקנין: אני הייתי אתמול בסיור בדרום.

יצחק וקנין: חקלאים מתפוררים.

יצחק וקנין: אף אחד לא יודע על זה.

יצחק וקנין: מספיק לבלבל את המוח.

יצחק וקנין: מספיק כבר.

משה גפני: חבר הכנסת וקנין - - -

יצחק וקנין: אני אומר לכם שלא הייתה תקופה קשה כזאת לחקלאות.

שי חרמש: גפני, - - - ארבעה שקלים לקוב.

יצחק וקנין: לא הייתה תקופה קשה כזאת.

משה גפני: הייתה.

יצחק וקנין: לא הייתה תקופה כזאת.

יצחק וקנין: אני הייתי אתמול בסיור.

יצחק וקנין: אין כבר חקלאים קטנים.

יצחק וקנין: אין יותר חקלאים קטנים.

יצחק וקנין: החקלאים הגדולים מתמוטטים אחד אחרי השני.

משה גפני: חבר הכנסת וקנין, תקשיב לי - - -

יצחק וקנין: אני אומר לכם שאני מתבייש ללכת לבקר חקלאים היום.

יצחק וקנין: אתם לא מאמינים באיזה מצב הם.

יצחק וקנין: עוד מעט אתם תייבאו את העגבניות מחוץ-לארץ, את תפוח האדמה מחוץ-לארץ, ואז אולי יהיה "יותר טוב".

יצחק וקנין: מספיק כבר.

משה גפני: רבותיי, אני צריך לסיים.

משה גפני: אני רוצה שתדעו על מה מדובר.

משה גפני: מדובר על שלוש תקנות.

משה גפני: שתיים מתוכן הן הקלות לחקלאים.

משה גפני: זה מה שהיה בדיון.

משה גפני: חבר הכנסת וקנין, אתה לא היית בדיון הזה.

יצחק וקנין: אני הייתי בדיון - - -

קריאות: - - -

משה גפני: שנייה, בואו נדבר.

משה גפני: אתם סתם מגזימים – לא אכפת לי מהחקלאים?

משה גפני: אבל צריך לחשוב רגע.

קריאות: - - -

משה גפני: שתיים מהתקנות הן הקלות.

משה גפני: בשלישית הייתה לגביהם התחייבות שלו, שמבחינתי זה נראה סביר.

משה גפני: באים עכשיו ואומרים: אנחנו רוצים לשבת.

משה גפני: אני לא אומר אחרת, אני רק אומר לא לצחוק עליו – הוא עשה את מה שהוועדה ביקשה ממנו.

משה גפני: מה אתם רוצים ממנו?

קריאות: - - -

יצחק וקנין: - - -

משה גפני: לא, זה היה ככה.

משה גפני: אתה ראית.

יצחק וקנין: משה, אתה תבוא – אתה תזיל דמעות.

משה גפני: לכן אני נותן שבועיים.

יצחק וקנין: תראה חממות מיובשות - - -

משה גפני: אבל איציק - - -

יצחק וקנין: קנסות רטרואקטיביים של שישה מיליון, ארבעה מיליון.

יצחק וקנין: ..

יצחק וקנין: מאיפה הם יביאו את זה?

משה גפני: אבל איציק, אני לא נגדך.

שי חרמש: גפני, תן לו לשבת וגמרנו.

יצחק וקנין: אני האחרון שצועק, אבל אני אומר לכם שהמצב הוא לא טוב.

קריאה: הוא רע.

קריאות: - - -

משה גפני: אני מציע את מה שהצעתי מההתחלה: אני מבקש תוך שבועיים שחברי הוועדה ישבו על זה.

משה גפני: טמיר, אתה תקבל את האנשים.

משה גפני: מי שרוצה לשבת – שישב על העניין.

משה גפני: אני מבקש תוך שבועיים להגיע להסכמה.

משה גפני: אם נגיע להסכמה נצביע כולנו יחד, ואם לא נגיע להסכמה תהיה הכרעה כאן בוועדה.

משה גפני: אני מבקש להגיע להסכמה.

משה גפני: אני חושב שהנציג של רשות המים עשה את מה שביקשתי, ולכן צריך לכבד אותו למרות שאפשר לחלוק עליו.

משה גפני: תודה רבה, הישיבה נעולה.